**סנטה במשרה חלקית** (באנגלית: **The Santa Clause**) הוא סרט קומדיית-חג המולד אמריקאי משנת 1994 שנכתב על ידי ליאו בנוונוטי וסטיב רודניק, ובוים על ידי ג'ון פסקווין. בסרט מככב טים אלן בדמותו של סקוט קלווין, אדם רגיל שגורם בטעות לסנטה קלאוס (בגילומו של כפיל הפעלולים האמיתי של אלן, סטיב לוצ'סקו) ליפול מגג בערב חג המולד, ועל כן נאלץ להחליף אותו בתפקיד.

הסרט עלה לאקרנים ב-11 בנובמבר 1994 והכניס 190 מיליון דולר. הסרט זכה לביקורות חיוביות ממבקרים ומאז הפך לסרט פולחן בחג המולד בקרב הצופים. הצלחתו של הסרט הובילה להפקת שני סרטי המשך פחות מוצלחים ומיני-סדרת המשך, "סנטה במשרה חלקית – ההרפתקה ממשיכה" (2022), שהופקה בלעדית עבור שירות "דיסני+".

עלילה
-----

מוכר הצעצועים המצליח סקוט קלווין מתכונן לבלות את ערב חג המולד עם בנו, צ'ארלי. סקוט רוצה שצ'ארלי ישמור על אמונתו בסנטה קלאוס, על אף שהוא עצמו אינו מאמין בו. מנגד, אשתו לשעבר של סקוט, לורה, ובעלה הפסיכיאטר, ד"ר ניל מילר, הפסיקו שניהם להאמין בסנטה בגיל צעיר ומרגישים שגם צ'ארלי צריך לעשות זאת.

בערב חג המולד, סקוט וצ'ארלי הולכים ל"דני'ס" לארוחת ערב. באותו לילה, סקוט, שהתעורר וחש אל חצר ביתו לאחר ששמע רעשים, מבהיל בטעות גבר לבוש בחליפת סנטה העומד על הגג, שמחליק ונופל ארצה אל מותו. הגופה נעלמת ומותירה אחריה חליפה אדומה וכרטיס ביקור שבו נכתב: "אם יקרה לי משהו, לבש את החליפה שלי. האייל יידע מה לעשות". סקוט עוטה את החליפה ומבלה את שארית הלילה במשלוח מתנות לפני שהאיילים לוקחים אותו אל הקוטב הצפוני; שם מסביר לו ברנרד, האלף הראשי, כי על ידי לבישת החליפה, סקוט כפוף לסעיף משפטי המכונה "סעיף סנטה", במגרתו הוא מקבל את כל חובותיו ואחריותו של סנטה. ברנרד נותן לסקוט אחד-עשר חודשים להסדיר את ענייניו לפני שעליו לשוב בחזרה לקוטב הצפוני בחג ההודיה. מבולבל והמום, סקוט מחליף את בגדיו אל הפיג'מה שמסופקת לו ונרדם.

כשהוא מתעורר במיטתו, סקוט חושב שהכל היה חלום עד שהוא מבין שהוא לובש את הפיג'מה. כשצ'ארלי מספר בגאווה לבני כיתתו כי סקוט הוא סנטה; לורה, ניל והמנהלת קומפטון דורשים מסקוט לספר לצ'ארלי כי מדובר חלום. מנגד, סקוט מבקש מצ'ארלי לשמור את סוד היותו סנטה לעצמם. במהלך השנה, סקוט רוכש חיבה לחלב ועוגיות (ושאר קינוחים) ועולה במשקל רב, יחד גידול זקן עבות (חרף הניסיונות לגלחו), ושערו מלבין. לאחר שלורה וניל עדים לילדים שרוצים לשבת על ברכיו של סקוט במהלך משחק הכדורגל של צ'ארלי, הם מניחים שסקוט מטעה בכוונה את צ'ארלי ומחליטים לעתור לשופט שישעה את זכויות הביקור של סקוט, למורת רוחו של סקוט. בחג ההודיה, סקוט הולך לביתם של לורה וניל במטרה להיפרד מצ'ארלי, אך כאשר ניל מסרב לתת לו להיפגש עם צ'ארלי תוך התעקשות כי לא ייתכן שהוא סנטה, צ'ארלי מראה לסקוט כדור שלג קסום שניתן לו מברנרד, סקוט משתכנע לבסוף שהוא אכן סנטה. כשלבסוף לורה וניל מתרצים ומאפשרים לסקוט לשהות לבדו עם צ'ארלי, ברנרד מופיע ומעביר את השניים לקוטב הצפוני. במחשבה כי צ'ארלי נחטף על ידי סקוט, לורה וניל מתקשרים למשטרה.

בערב חג המולד, סקוט יוצא למסור את המתנות עם צ'ארלי במזחלת שלו. בהגיעו לביתם של לורה וניל, סקוט נעצר והאלפים שולחים צוות לחלץ אותו מהכלא. סקוט משכנע את לורה וניל שהוא סנטה, ומבקש מצ'ארלי לבלות איתם את חג המולד מכיוון שהם גם בני משפחתו. לורה שורפת את מסמכי בית המשפט המשעים את זכויות הביקור של סקוט, ואומרת לו שיוכל לבקר בכל עת. ברנרד מופיע ואומר לצ'ארלי שבכל פעם שינער את כדור השלג, יופיע אביו. לפני עזיבתו, סקוט נותן ללורה וניל את שתי מתנות חג המולד שמעולם לא קיבלו בילדותם, מה שהוביל לאי-אמונם בסנטה. סקוט מוכיח את זהותו למשטרה לפני שהוא יוצא לדרך, וניל מתנצל בפני צ'ארלי, שסולח לו.

הסרט מסתיים כשצ'ארלי מזמן את סקוט בחזרה עם כדור השלג, ולורה מסכימה לאפשר לו ללכת עם סקוט במזחלת על מנת לסיים את חלוקת המתנות.

צוות השחקנים
------------

* טים אלן – **סקוט קלווין / סנטה קלאוס**
* אריק לויד – **צ'רלי קלווין**
* ונדי קרוסון – **לורה מילר**
* ג'אדג' ריינהולד – **ד"ר ניל מילר**
* דייוויד קרומהולץ – **ברנרד**, האלף הראשי ויד ימינו של סנטה.
* פייג' טמאדה – **ג'ודי**, אלפית בקוטב הצפוני.
* פיטר בויל – **מר ויטל**
* לארי ברנדנבורג – **הבלש נונציו**
* ג'יין איסטווד – **ג'ודי המלצרית**
* כריס בנסון – **הכבאי אוהרה**
* מרי גרוס – **גברת דניאלס**
* ג'ויס גאי – **המנהלת קומפטון**
* ג'ודית סקוט – **סוזן פרי**
* סטיב וינוביץ' – **ד"ר פיט נובוס**
* ג'ון פסקווין – **סנטה מס' 6**
* פרנק ולקר – **אייל** (דיבוב)
* קריגן מאן – **אייל** (דיבוב)

הפקה
----

### פיתוח

התסריט נכתב על ידי התסריטאים סטיב רודניק וליאו בנוונוטי. בנובמבר 1992, נמסר כי חברת "הוליווד פיקצ'רס" רכשה את התסריט תמורת תנאי להשתתפותו הפוטנציאלית של טים אלן בתפקיד הראשי.

### ליהוק

לפני ליהוקו של אלן לתפקיד, גילום דמותו של סקוט קלווין הוצע לביל מארי וצ'בי צ'ייס, אך שניהם דחו זאת; צ'ייס בעקבות התנגשויות בלוח הזמנים שלו, ומארי בעקבות אי-רצונו להשתתף בסרט חג מולד נוסף לאחר שכיכב כבר ב"מארח השדים". בין השחקנים הנוספים שנבחנו לתפקיד נמנים טום סלק, טום הנקס ומל גיבסון. בין השחקנים שלהם הוצע לגלם את דמותו של ניל נמנים ג'ף דניאלס, סטנלי טוצ'י ובראדלי ויטפורד; ואילו לדמותה של לורה, התפקיד הוצע לפטרישיה ריצ'רדסון, פטרישיה קלארקסון, פטרישיה היטון וקייט ברטון.

### צילומים

צילומי הסרט התקיימו באולפני ראלי שבהוליווד, קליפורניה, ובמיקומים שונים באזור טורונטו רבתי; העיירה אוקוויל שימשה כבת-דותה של לייקסייד, אילינוי. האיילים המופיעים בסרט נלקחו כולם מגן החיות של טורונטו. בנוסף, על בניית הרכבות שהופיעו בסצנת הקוטב הצפוני ובתחילת הסרט הייתה אמונה חברת "LGB".

ביקורות
-------

### בקופות

הסרט הכניס 145.3 מיליון דולר בארצות הברית ובקנדה, ו-45 מיליון דולר בטריטוריות אחרות, בסך כולל של 190.3 מיליון דולר ברחבי העולם.

בסוף השבוע הראשון לעלייתו לאקרנים, הסרט הכניס 19.3 מיליון דולר, והגיע למקום השני בקופות האמריקאיות, לאחר "ראיון עם הערפד" שפתח עם 36 מיליון דולר. בסוף השבוע השני שלו, הסרט הרוויח 17.1 מיליון דולר, והגיע למקום השלישי. במהלך שלושת ימי חג ההודיה, הסרט הרוויח 20.4 מיליון דולר. בנובמבר 2020, בעקבות פרוץ מגפת הקורונה, הסרט הופץ מחדש ב-1,581 בתי קולנוע והכניס 711,000 דולר.

הסרט אף זכה לרייטינג שיא לאחר ששודר ברשתות "Freeform" ו-"AMC" במהלך עונת החגים.

### תגובת הקהל

באתר הביקורות "Rotten Tomatoes", זכה הסרט לציון 73% על סמך 59 ביקורות, עם דירוג ממוצע של 5.9/10. בקונצנזוס המבקרים של האתר נכתב כי ""סנטה במשרה חלקית" לגמרי לא יומרני, אך נטוע היטב במעין רוח חג מיושנת טובה שחסרה ליותר מדי סרטי חג מודרניים." באתר הביקורות המשוקללות "Metacritic", זכה הסרט לציון 57/100, על סמך 13 ביקורות, דבר המציין "ביקורות מעורבות או ממוצעות". צופים שהשתתפו בסקר מטעם "CinemaScore" העניקו לסרט את הציון הממוצע "A−".

סנדי דייוויס מ-"The Oklahoman" דירגה את הסרט במקום השישי ברשימת "הסרטים הטובים ביותר של 1994".

קישורים חיצוניים
----------------

* 

* אתר האינטרנט הרשמי של סנטה במשרה חלקית (באנגלית)

* "סנטה במשרה חלקית", במסד הנתונים הקולנועיים IMDb (באנגלית)

* "סנטה במשרה חלקית", באתר נטפליקס

* "סנטה במשרה חלקית", באתר AllMovie (באנגלית)

* "סנטה במשרה חלקית", באתר Rotten Tomatoes (באנגלית)

* "סנטה במשרה חלקית", באתר Box Office Mojo (באנגלית)

* "סנטה במשרה חלקית", באתר Metacritic (באנגלית)

* "סנטה במשרה חלקית", באתר אידיבי

* "סנטה במשרה חלקית", תסריט הסרט באתר Scripts.com (באנגלית)

* "סנטה במשרה חלקית", באתר דיסני+ סרטים (באנגלית)

* "סנטה במשרה חלקית", במסד הנתונים הקולנועיים KinoPoisk (ברוסית)

הערות שוליים
------------

1. 1 2  "The Santa Clause (1994)". Box Office Mojo. Archived from the original on July 28, 2020. Retrieved October 30, 2022.
2. ↑  "Top Ten Christmas Movies Of All Time". Thetoptens.com. Archived from the original on June 18, 2013. Retrieved October 30, 2022.
3. ↑  "The 50 Best Christmas Movies of All Time". Rotten Tomatoes. Archived from the original on November 7, 2015. Retrieved October 30, 2022.
4. ↑  Patches, Dan Jackson, Matt (December 22, 2017). "The 50 Best Christmas Movies of All Time". Thrillist. Archived from the original on October 9, 2017. Retrieved October 30, 2022.
5. 1 2  "H'wood aims to nail Allen for 'Clause'". Variety. Retrieved December 25, 2021.
6. ↑  Evans, Bradford (September 22, 2011). "The Lost Roles of Chevy Chase". Vulture. Retrieved October 30, 2022.
7. ↑  Bricker, Tierney (November 11, 2019). "25 Secrets About The Santa Clause Revealed". E!. Retrieved October 30, 2022.
8. ↑  Jackson, Matthew (December 19, 2019). "14 Festive Facts About The Santa Clause". Mental Floss. Retrieved October 30, 2022.
9. ↑  Rowan, Terry. Character-Based Film Sereies Part 1. ISBN 9781365421051.
10. ↑  "Reel Toronto: The Santa Clause". Torontoist. Archived from the original on 2013-05-24. Retrieved October 30, 2022.
11. ↑  "The Santa Clause (1994): All Releases". Box Office Mojo. Archived from the original on June 29, 2021. Retrieved October 30, 2022.
12. ↑  Klady, Leonard (November 15, 1994). "Playing the numbers". Daily Variety. p. 3.
13. ↑  "The Santa Clause (1994): Original Release". Box Office Mojo. Archived from the original on January 25, 2021. Retrieved October 30, 2022.
14. ↑  McNary, Dave (November 22, 2020). "'Freaky' Repeats as Winner of Quiet U.S. Box Office With $1.2 Million". Variety. Archived from the original on December 25, 2020. Retrieved October 30, 2022.
15. ↑  "The Santa Clause (2020 Re-Release)". Box Office Mojo. Archived from the original on June 29, 2021. Retrieved October 30, 2022.
16. ↑  Natale, Richard (1994-12-12). "Disclosure Edges Out 'Santa' at the Box Office Movies: Much-hyped sexual-harassment drama pushes aside the Tim Allen heavyweight". The Los Angeles Times. Archived from the original on 2019-06-05. Retrieved October 30, 2022.
17. ↑  "The Santa Clause". Rotten Tomatoes. Fandango. Archived from the original on 4 May 2022. Retrieved October 30, 2022.
18. ↑  "The Santa Clause Reviews". Metacritic. Archived from the original on 2020-07-28. Retrieved October 30, 2022.
19. ↑  Davis, Sandi (January 1, 1995). "Oklahoman Movie Critics Rank Their Favorites for the Year "Forrest Gump" The Very Best, Sandi Declares". The Oklahoman. Archived from the original on July 20, 2020. Retrieved October 30, 2022.

| פרס בחירת הקהל לסרט הקומדיה של השנה |
| --- |
| 

|  |
| --- |
| שלושה גברים ותינוקת (1988) ‏•‏‏ ביג/תאומים (1989) ‏•‏‏ תראו מי מדבר (1990) ‏•‏‏ אישה יפה (1991) ‏•‏‏ תעצרו את העיר אני רוצה לרדת! (1992) ‏•‏‏ שכחו אותי בבית 2/הנזירות בלוז (1993) ‏•‏‏ גברת דאוטפייר (1994) ‏•‏‏ סנטה במשרה חלקית (1995) ‏•‏‏ משתגעים על אהבה (1996) ‏•‏‏ הפרופסור המטורף (1997) ‏•‏‏ שקרן שקרן (1998) ‏•‏‏ משתגעים על מרי (1999) ‏•‏‏ ביג דדי (2000) ‏•‏‏ פגוש את ההורים (2001) ‏•‏‏ החתונה היוונית שלי (2003) ‏•‏‏ ברוס הגדול מכולם (2004) ‏•‏‏ שרק 2 (2005) ‏•‏‏ לדפוק חתונה (2006) ‏•‏‏ קליק (2007) ‏•‏‏ הדייט שתקע אותי (2008) ‏•‏‏ 27 שמלות (2009) ‏•‏‏ ההצעה (2010) ‏•‏‏ מגודלים (2011) ‏•‏‏ מסיבת רווקות (2012) ‏•‏‏ טד (2013) ‏•‏‏ עצבניות אש (2014) ‏•‏‏ רחוב ג'אמפ 22 (2015) ‏•‏‏ פיץ' פרפקט 2 (2016) ‏•‏‏ אמהות רעות (2017) ‏•‏‏ המרגל שזרק אותי (2018) ‏•‏‏ תעלומת רצח (2019) ‏•‏‏ דוכן הנשיקות 2 (2020) ‏•‏‏ לשחרר את גאי (2021) ‏•‏‏ פרויקט אדם (2022) |

 |